רעידות אדמה מהעתיד, ניסוי מערכות חסר תקדים אצל מאיה בוסקילה, מכונית הפלאים של מנחם בן, תדרי ה-PM של ראש לימבו ועוד נסים ונפלאות שדווחו בתקשורת העברית
אורלי אזולאי מספרת במוסף החג של "ידיעות אחרונות" על הדרכון המזויף שאיתו ברח פושע המלחמה הנאצי אדולף אייכמן מאיטליה לארגנטינה, ומדווחת כי "ידיעות אחרונות קיבל אישור [...] לפרסם לראשונה את צילום הדרכון".  אלא שהדרכון נחשף כבר לפני שנתיים, כשהגיע לרשות מוזיאון השואה של בואנוס-איירס, שהעביר אותו לסוכנות הידיעות AFP. בדרך כלל איננו ממליצים לעיתונאים להסתמך על ויקיפדיה, אבל עיון בערך אדולף אייכמן היה מגלה לאזולאי שתמונת הדרכון הועלתה לשם מאתר המוזיאון. לפני שנה.  ועוד פרסומים ראשונים ובלעדיים "כלכליסט" מדווח כי אל-על שוקלת רכישה של 30% ממונטנגרו-איירליינס. לדיווח מוצמד התואר "פרסום ראשון". אלא שזו כבר הפעם השנייה שהפרסום הוא ראשון. לא צריך סוכנות בילוש בשביל להבחין בכך, מספיקה סוכנות ידיעות, זו ש"כלכליסט" מצטט ממנה את הסיפור.  ב-12 בפברואר דיווח ynet על פסק דין שהורה לחנות מקוונת לשלם פיצויים על שליחת ספאם. למחרת דיווח "גלובס", "לפני כולם", על אותו פסק דין בדיוק.    בלעדי: ל"כלכליסט" נודע כי לאחר חודשיים של סכסוך מסחרי, חוזרת פרוקטר אנד גמבל לפרסם בתוכניותיה של רשת, זכיינית ערוץ 2. מנין נודע? מצפייה בטלוויזיה, שם שודרו הפרסומות.  בטרם עת לפי "הארץ", צרציל הלך לעולמו בגיל 19.  מה באמת קרה? "הארץ": האם התקלה בתיבת ההילוכים גרמה להתרסקות המטוס, או שמא בכלל גמרה אותה?  "דה-מרקר": נוחי דנקנר מחלל את השבת, או שמא הוא בכלל מחולל אותה?  דברים בשם אומרם יואל מרקוס ביקש לתבל את מאמרו ב"הארץ" בסלנג מתוכנית הטלוויזיה "ארץ נהדרת", אבל השורה של טל פרידמן כמדריך הטיולים היא "דבר חלש", לא "דבר בלחש".  ו"ידיעות אחרונות" משבש את שר התיירות סטס מיסזניקוב: "הייתי בצימר במהלך החג, שאותו הזמנתי עוד לפני שהפכתי שהקומה הממשלה ושהפכתי לשר תיירות".  תוכניות הילדים והנוער משהו מקולקל במדריך הטלוויזיה של ynet, שמסווג תוכניות באופן אסוציאטיבי לחלוטין. קחו, למשל, פרק בסדרת המתח "זירת הפשע, לאס-וגאס", שבו נרצחים אמו ודודו של ילד קטן ברובע הקוריאני. לפי ynet, סיווג התוכנית הוא "ילדים, בובות".  אחורי הקלעים ערוץ 10: "אחורי הישרדות" זה התחת של מרינה?  בליסטיקה מקו חושף את הנשק הסודי שלנו נגד הגרעין האיראני.  מיני תרגימא ה"גרדיאן" מדווח על "מכונת אאוריקה", שהמידע על אודותיה הגיע מה"US journal Science". "הארץ" מתרגם: "יו-אס גורנל סיינס".  מעטים מול רבים 101% מגולשי "בחדרי חרדים" חגגו את הפסח.  המכונית של האח הגדול "מעריב": מהירות האור - כמעט 300 אלף קילומטר לשנייה. מהירות מכונית הדייהטסו אפלאוז 93 של מנחם בן - כמעט 400 אלף קמ"ש.  המיליונים החסרים "דה-מרקר": שווה לייבש 40% מהגינות בשביל לחסוך 20 קוב מים עלובים?  אז מי בדיוק כמוך באלים? ynet: מכבי נגד מכבי. מכבי מובילה.  מתי מעט ynet: האופנוען נהרג לחלוטין.  חזרה לשורשים שיעור בבוטניקה, nrg: תפוח אדמה אינו שורש, אלא פקעת.  דרושים: עורכים ומגיהים "הארץ": עת למבצע, עת לשימוש בזרחן.  ועוד ב"הארץ": המשטרה מתלבטת אם להשעות את השוטר המכה. עד שתתקבל החלטה, היא משהה אותו.  האם ב-nrg משתמשים בתוכנת תרגום אוטומטית?  ynet: רוני שני, את נשמעת קטועה, עבור.  שידורי הרדיו מתחלקים ל-AM ו-FM, והיממה ל-AM ו-PM. ב"העין השביעית" כורכים אותם יחד.  וגו "כלכליסט"  "העין השביעית"  העיקר שיאייתו את השם שלי נכון לאטמה: עפר שלח, לא עופר שלח.  אייס: גילעד נס, לא גלעד נס.  nrg: רון מיברג, לא רון מייברג.  טוב, לא צריך את השם, העיקר שישימו תמונה שלי כולם מכירים את אביעד פוהורילס, אז ב"מעריב" הסתפקו בתמונה שלו והעיפו את השם.  ונסיים בתחזית "הארץ": רעידת האדמה בלאקווילה היא הקטלנית ביותר באיטליה ב-30 השנים הבאות.  לפני סיום: "התיקונים" בתפוצות שידור מיסה מהוותיקן ברשת הכבלים האמריקאית Comcast נקטע, ובמשך שלושים שניות שודרה פרסומת של תאגיד הפורנו Girls Gone Wild. רק צופה אחת התקשרה להתלונן ("פילדלפיה דיילי ניוז"). תודה לקוראים הערנים עופר אלון, איילת, לירון נוימן, אפי פוקס, אורן פרסיקו, אביב אבני, ורד אורגיל, אופיר, יולי חרומצנקו, רומי יצחקי, איתמר ב"ז, רם אזרח, אורי ברייטמן, יריב חבוט, נירית וייס, נתאי פרץ ונינה. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.